Scire volumus presentes et posteros quod cum comes Rainaldus comitatum istum recepisset, adversus domnum B. episcopum et canonicos querimoniam moverit de muris, de terris occupatis, de hominibus suis penes eos susceptis, de quadam bena in Sagona et de aliis. Quapropter, nominata die, domnus Jotcerannus de Baisenens cantor et Wicardus de Pisiaco et Garulfus de Balgiaco Ladonum perexerunt, ubi per Humberti abbatis, Jheremie de Ruffiaco, Rotberti Incathenati, Regnaldi de Cuse, cum Regnaldo comite placitaverunt dando septingentos solidos; ita quod comes Regnaldus, laudante domno Villelmo fratre suo, finivit querelas suas episcopo et canonicis, et quecumque possidebant in pace eis dimisit, et de omnibus ad finem et concordiam eis venit, et placitum quod ibi faciebat Matisconem venturus confirmaret, et consuetudines comitis et episcopi et canonicorum determinarentur et tenerentur. Veniens ergo comes Rainaldus Matisconem laudavit et affirmavit cum fratre suo placitum Ladonii factum episcopo et canonicis, et sicut predictum est querelas et calumpnias omnes finivit de hominibus, de muris, de terris, de clausuris, de bena; et quecumque habebant episcopus et canonici, in pace eis dimisit et cum fratre suo ad integram pacem et concordiam eis venit. Ad distinguendas vero et determinandas consuetudines inter comitem et episcopum et canonicos, electi sunt prior Sancti Petri domnus Gausmarus, Jotcerannus predictus cantor, Rotbertus de Brechiis, Bonetus de Cormerenchia, Leodegarius de Ponte, Hugo Belini, Durannus Galonis, Petrus Monachus, qui decreverunt et determinaverunt ad episcopum pertinere justitias integre de christianitate et treva, et pace, et cimiteriis, et clericis, et justitia clericorum plenarie de quibuscumque rebus accusentur, et rebus ecclesiasticis. Ad comitem vero pertinere adulteros publicos, latrones publicos et clamores, ita quod per eum illi qui injuriam passi forent et domini eorum jus suum reciperent, et si clamor de hominibus episcopi vel canonicorum ad comitem et ministros ejus fieret, legem clam comes habebat; de injuriis vero de quibus ad eos clamor non fuerit nichil habebat. Preterea dixerunt comitis esse caminos custodire cum episcopo, comitem XV dies de banno habere, vicecomitem XV, canonicos XV; episcopum autem et canonicos habere homines suos, domos, terras, possessiones, clausuras, integre et pure, sive unum comitale consuetudine preter clamorem sicut dictum est. Si vero advene qui vulgariter pulverei dicuntur, primitus penes comitem, aut penes episcopum vel canonicos venirent; ibi liceret manere hominibus comitis et episcopi vel canonicorum, liceret per conjugia de terra unius in terra alterius transmutari. Sagona canonicorum a portu de Bene usque ad portum Osam; habent canonici tertiam partem in silvis et aplanamentis. Si controversia inter homines episcopi vel canonicorum et comitis exurgeret, et prepositus ad domum episcopi canonicorum ire nollet in quadrivio illo ubi est domus Arnaldi, utrimque convenirent, et ibi per rectum, vel per concordiam deffinirent.